20 години литературен конкурс „Развитие“ за непубликуван български роман – Дискусия, 30 ноември, Централен военен клуб, София

Водещ Милослав Йосифов: Ина Вълчанова, заповядайте, тя е най-новият член на обществения съвет, като спечелил голямата награда в последния конкурс “Развитие”.
Добър ден, благодаря, че сте тук. 20 години конкурс “Развитие” - това е поводът да се съберем днес в Централния военен клуб. Сценарият е – първо ще поговорим с авторитетния обществен съвет по някои литературни въпроси, след което ще представим “Остров Крах”, победителят в деветото издание на конкурса и другите две номинирани книги, които издадохме с препоръка на журито. Ще говорим за това какъв е бил конкурсът, какви са целите му, как са следвани през годините и т.н. В началото искам да дам думата на основателя на конкурс “Развитие” и главен двигател през всички тези 20 години и девет издания, без когото, разбира се, нямаше да сме тук и да отбелязваме този юбилей – г-н Александров. 
Г-н Александров: Здравейте, дами и господа, благодаря на всички, че дойдохте. В такива случаи аз или говоря много или малко, а сега ще говоря много малко, просто защото съм много уморен от правене на бизнес в края на годината. Защото при мен парите са спечелени, данъците са платени и тогава се благотворителства. Това е много важно да се отбележи. Това са пари, които са изработени в групата на Развитие и се дават тук за писателите, които подкрепяме. И затова този, който прави парите, е изморен, защото се приключва годината и започват интензивни разплащания, с които няма да ви занимавам.
Но мога да ви кажа, че този конкурс стана, защото печелейки пари, просто реших да си доставя малко удоволствие с литературата, защото аз съм силно четящ човек още от социализма, много силно четящ и започнах с Александър Томов. Това е описано в направената брошура, започнах с него да издавам и така постепенно се оформи конкурсът. Искам да кажа, че в тежкия труд, който полагам като главен мениджър, конкурсът е една светлина, нещо приятно, с което си почивам. За мен това е нещо близко до сърцето, като емоция, правя го с голямо удоволствие, радвам се на всички хубави и лоши неща, защото има не само хубави неща. 
Да кажа ли още нещо?
Водещ: Да, всичко си кажете.
Александров: Е, какво всичко? Да кажа за писателите, че се карат ли? Писателите се карат. Може би това е нещо, което е важно и сериозно. Аз проследих някои неща, те бяха просто неща, които не искам даже да казвам, казал съм думи за тях в описанието (на брошурата за юбилея, б.р.), не са добри думите. Не мисля, че хора толкова ерудирани, високо интелигентни, известни на обществото, могат да разменят такива думи. Това мисля, че не се прави в нормалните държави и не мисля, че трябва да се прави в България, не се е правело, не знам защо стигнахме до там. Но използвах, взех за повод, както се казва, една бележка на Божана Апостолова, от Жанет 45, с която тя фактически отлага за по-добри времена конкурса “Иван Николов” и аз реших да отложа също за по-добри времена нашия конкурс за роман. Просто искам своеобразно да избягаме там, където няма такова нещо, където нещата са чисти, където животът започва и още е много млад. Там ще бъдем на добро място, на спокойно място. Там, това място, в което се създадоха тези приказки, тези тъги и страдания не са добро място особено за хората на литературата. Благодаря ви!
Водещ: Идеята, която, предполагам, че днес по-късно ще развие г-н Александров е, че се обмисля конкурс “Развитие”, поне за известно време, да се насочи към младите хора и да стане конкурс за младежки роман. Като, разбира се, за това ще отчетем съветите на обществения съвет и на членовете на настоящето жури, които са членове на този съвет, за възрастовата граница, за това дали идеята е адекватна. Разбира се, най-вероятно това също ще подлежи на обсъждане – условията ще се запазят или ще се променят малко, но идеята е конкурс “Развитие” да се обърне към младите, дори към децата, но как - допълнително ще говорим. Аз искам сега съвсем непринудено и без всякакъв дневен ред разговор всеки да си каже своето мнение за случилите се неща, по принцип за българската литература, за мястото на конкурсите, защото конкурс “Развитие” не е единствен, макар че е уникален за непубликуван роман и като идеята е, разбира се, да не чертаем разделителни линии, а може би да се опитаме да обединяваме, но това при нас май е трудно в нашата държава. Затова заповядайте, моля, микрофоните са ваши.
Г-н Димитър Бочев: Като човек, който прави пари г-н Александров е изморен в края на годината, аз като човек, който консумира направените от него пари съм ободрен в края на годината, въпреки това ще говоря кратко, за да ни остане време за консумиране. Аз нямам, разбира се, нищо против да се обърне към младите, но нека със същото внимание се обърне и към старите, и нека единствен критерий да бъде художественият. Нека се обърнем към литературата, към литературните стойности, все едно дали идват от наши сънародници или емигрирали наши сънародници. Аз съм против това деление на национална и емигрантска литература, защото то не е литературно, да не кажа, че е против литературно. И това е моята препоръка като лауреат на конкурса. Просто да не отстъпваме и на йота от художествения критерий. Това исках да кажа.
Водещ: В предварителни разговори с някои от вас ми бе припомнено, че през годините в нашата литература са се случвали не един или два такива остри диалози, така че едва ли е нещо ново и уникално, но от друга страна смятам, че не трябва да не опитваме да направим някакъв опит да го говорим, осмислим, дори да не се стигне до някакво велико заключение, изговарянето все пак е някакъв резултат.
Г-н Манол Пейков: Аз съм наследник на една дълга традиция на български книги, г-н Александров цитира майка ми, тя е може би най-изявеният издател на българска литература, вече над 1 000 заглавия има в портфолиото си и от тях една цяла плеяда дебютанти, много от тях станаха вече класици. Защото тя работи върху това вече 27 години. И въпреки че разбирам нейната аргументация да не връчва наградата “Иван Николов” тази година и разбирам фрустрацията на г-н Александров, както и изобщо на хората, които живеят с българската литература, аз лично съм на мнение, че не трябва да се губят вече извоювани територии. Конкурсът “Развитие” е вече една отвоювана територия за българското слово и ако трябва да се работи за младите, което само по себе си е прекрасна идея, това може би трябва да бъде една надстройка. За мен е добре конкурсът да бъде съхранен във вида, в който съществува.
Аз никога не съм делял писателите и поетите на млади и стари, и изобщо къде точно е границата – аз млад ли съм или стар. Повечето писатели български, на възраст 45 години все още ги наричат млади. До преди няколко години 45 години е била пределна възраст. Така че нещата се менят. Но за мен това, което г-н Бочев каза, за бих го подкрепил, за мен критерият художественост трябва да остане основен, и ако се прави нещо за младите това трябва да бъде като додатък или надстройка. Разбира се, ресурсът, който в случая предлага г-н Александров е негов, и той трябва да вземе това решение, но за мен този конкурс трябва да продължи да съществува. Това, че се случват кавги и в случая аз едва ли съм този, който трябва да вземе отношение, понеже кавгите, които майка ми и г-н Александров визират са между писатели, които издаваме ние, нашето издателство, и те не са между, а са атаки от единия към другия, който пък от своя страна мълчи. Това са може би най-изявените български автори в момента, всеки от тях бъдещ класик, аз съм уверен в това. Но аз бях човекът, който каза на Милослав, че това не е от вчера. Преди известно време издадохме едни прекрасни атласи, така наречени “Атласи на българската литература” на доц. Симеон Янев и екип, където можете да прочетете страховити работи, директни извадки от българската преса от 80-те и 90-те години, началото на 20-ти век толкова сериозни разпри между писатели, които вече са класици на българската литература. Абсолютно свирепи, абсолютно директни. Работата е там, че в момента разполагаме с Фейсбук и нещата станаха още по-директни и още по-видими за още повече хора, поради което фрустрацията е още по-голяма. Но това не е от вчера, това е било винаги, то е част от литературния процес и то не е нещо, което трябва да ни обезкуражава. Живеем в много трудно време във всяко едно отношение. За мен начинът да променя средата е като всеки създава около себе си някакъв остров на нормалност и после ги свързваме тези острови. Така че аз съм за запазване на конкурса “Развитие” твърдо.
Зелма Алмалех: И аз абсолютно по същия начин ще подкрепя г-н Бочев и Манол, защото смятам и чисто генерално, независимо, че явно съм една от заинтересованите страни, че не бива да се делят поколенията по отношения на умеенето, на писането не само в областта на литературата, защото, без да припомням различни факти, има хора, които с натрупването на опит, на знание в годините, просто могат да пропишат и да напишат първия си роман на 50 и повече години, и той да бъде прекрасен. Както без да обиждам никого, знаем, че има много млади хора, показани веднъж по телевизията и то в не много качествени предавания, уж като поети или писатели, и изведнъж стават звезди, а всъщност няма добра литература. Мисля, че пътят е запазването на този формат и, както Димитър Бочев каза, аз категорично го подкрепям, че литературата не трябва да се дели на емигрантска и национална, тя просто е българска литература и знаем какви добри неща се появиха от хора, между които и един сред нас, като Захари Карабашлиев, които са писани в чужбина и той не е единственият пример. Затова мисля, че тази идея, която си давам сметка, понеже почти от самото начало следя, е, че той (конкурсът, б.р.) не се прави лесно, но заедно с това излизат интересни и важни неща. Така че пазете формата, г-н Александров, защото това е ваше решение. Винаги може да се намери някакъв модул, нещо свързано с младите така, както каза и Манол, и ако на първи прочит мога да кажа нещо, това е по някакъв начин да се продължи в посоката за образоването на по-младите поколения и дори на децата към вкуса за хубавата литература. Да не спорим чете ли се, не се ли чете, това е съвсем друга и различна тема, но още от малко да усетят какво значи хубава литература. А после пък могат и да пропишат.
Доц. Георги Цанков – Горд съм, че бях сред първите членове на журито в първите години, когато г-н Александров създаде този прекрасен конкурс. Не мога да пропусна тук имената, които направиха толкова много за развитието на конкурса, хора, които вече не са между нас – Блага Димитрова, Атанас Свиленов, и разбира се, проф.Тончо Жечев, за когото корпорация “Развитие” издаде един прекрасен том, който се наричаше “Вечните страсти български”.
Днес ние се връщаме точно към тази тема, на вечните страсти български и съжалявам, че Тончо Жечев не е сред нас, за да каже още веднъж да бъдем спокойни, че диалогът между Милен Русков и Георги Господинов няма да стигне по-далеч от страниците на литературните издания, докато в съзнанието на читателите двамата автори винаги ще бъдат нещо много значимо и единият от тях, за щастие, именно на конкурса “Развитие”, защото Георги Господинов беше лауреатът втората година с “Естествен роман”. Тогава имахме спорове, мислехме, но “Естествен роман” беше една от книгите, които бяха едно от първите открития на “Развитие”. В същност фонд “Развитие” дава и някакъв тон, някаква цялостна представа за това, какво става в съвременната ни литература. Примерно за силните женски гласове – през него са минали едни от най-хубавите книги на Здравка Евтимова, великолепният роман на Теодора Димова “Майките”, на Кристин Юрукова “Планът Париж” и сега на Ина Вълчанова “Остров Крах”, след като филмът “Потъването на Созопол”, създаден по нейния роман, беше един от шедьоврите на българското кино в последните години. Като имаме предвид, че сега имаме не само корпорация “Развитие”, имаме издателство “Жанет 45”, имаме издателство “Сиела”, издателство “Хермес”, издателство “Изток-Запад” българската литература се развива независимо от споровете и може би и благодарение на споровете между отделните личности. Бих казал младата литература много добре се развива в една поредица на университетското издателство, водено от Ани Илков и от внука на Йордан Радичков, пак независимо разправията с Ани Илков те издадоха вече около 15 книги на съвсем млади автори, които показват едно интересно развитие. Всичко това говори, че ние имаме много таланти в днешната ни литература, може да го няма още големият български роман, но не бива да прехвърляме споровете към тези дразги между писателите, а да показваме изключителното значение на творците, издателствата, отделните автори за все по-голямото духовно разрастване на границите на българската литература. Тя не е вече провинциална литература. Самият факт, че в момента между нас са автори като Димитър Бочев, Алек Попов, Захари Карабашлиев, Ина Вълчанова доказва напълно, че ние имаме една сериозна европейска литература, която няма как да не бъде забелязана от читателите. Така че пожелавам на “Развитие” да продължава в същия дух и със същия темперамент. 
Алек Попов: Бил съм член на журито на конкурса “Развитие” няколко издания. Тук стана дума за тези страсти български - аз мисля, че това изобщо не е български феномен, а по-скоро феномен на по-малките страни, и тези конфликти се изострят именно в страни, които са по-малки. Това е нещо характерно за тях, така съм забелязал. Колкото по-малка е една общност, толкова повече тези комплекси избуяват за сметка на нещо, което е много по-важно, за сметка на един много по-професионален поглед към литературата, към това, което правят хората, за сметка на професионализма. Този тип дразги именно изместват фокуса на вниманието от някои наистина важни неща и не дават шанс, според мен, на професионалното писане да расте, защото хората се занимават с някакви неща, които според мен са около литературни. През тези години, когато имах възможност да прочета много ръкописи, смятам, че един от основните проблеми е именно професионализма и редакцията на тези ръкописи. Защото според мен от пристигането на един ръкопис в издателство или конкурс в случая до излизането му на книга трябва да има един доста по-дълъг път. И в този смисъл ми се струва, без да искам да правя такива разделения между млади, стари, не е много релевантно за литературата, но според мен работата върху текста е нещо, което почти липсва в голяма част от българското книгоиздаване. Самите български писатели според мен не са научени да приемат редакторски съвети и да гледат с критично око на това, което са написали и това се отразява доста на качеството на книгите и това е според мен и причината качеството на българската литература и много други литератури от централна Източна Европа да не са толкова конвиртируеми най-общо казано. Все пак според мен един от шансовете и една от посоките, в които конкурсът “Развитие” би могъл да еволюира, е именно своеобразна лаборатория, където се отделя повече внимание на превръщането на ръкописа, в който има добра идея, в едно завършено произведение, което би могло да има много по-висока читателска стойност, нещо, което наистина би могло да получи шанса да се преведе, по него да се направи примерно филм и т.н. Това е доста работа и мисля, че именно този съвет от професионалисти би могъл да окаже значителна промяна в една такава посока. Това е просто една моя идея. 
Проф. Ивайло Знеполски: Струва ми се, че реакции, които възникнаха около писателските разправии бъркат няколко различни жанрове. По принцип една инерция от комунистическото време е всички да се мислим като едно цяло и един ресурс, който се разпределя от това цяло, и следоватлено елиминирането на конкурса или елиминирането на другата естетическа позиция, група, освобождава терен и пространство за теб самия. Няма да бъде според мен интелигентно, ако ние се поддадем на тази инерция на мисленето. Т.е., ако една такава разправия между частни индивиди повлияе на нормалния културен живот на страната. Аз уважавам много това, което прави Божана, но нейният отказ ми прозвуча като страх да вземе страна, защото тя раздава тази награда, но в нея са имплицирани индивиди, които се нападат, и ако тази награда се падне при единия, в това време ще излезе така, че нейното издателство и самата тя взима страната на единия. В отвореното плуралистично общество има различни полета – има поле на литературата, но в същото време има и поле на институциите на литературата и литературният конкурс е една институция, той е регулатор на литературния живот, коригира някои установени представи и йерархии, открива нови, мъчи се да лансира със самата награда, със самото отличаване. Да се бъркат тези две полета е голяма грешка, според мен. Също така голяма грешка е да се бъркат поколенията. Извинявайте, но от това, което познавам от практиките на европейските конкурси, не ми е известно да име един силен акцент върху млади автори. За млади автори има само в научните среди, като се казва, че до 45 години можеш да кандидатстваш за определена стипендия. След тези година вече трябва да си намерил своето място и да имаш възможности да работиш. Но при изкуството, писането, романа нещата са съвършено различни. Още повече, че няма никаква пречка, колкото си искат млади хора да участват в този конкурс. Понеже съм член на журито през последните издания и съм се мъчил да правя една приблизителна статистика и мога да кажа, че около половината от участниците са млади и неизвестни автори, даже имаше някои, които бяха в късия списък на номинираните в последния конкурс. Най-зрелите неща са от средната възраст между 40 и 50, и след това има и по-възрастни автори. Именно това обогатява не само литературата, но и самия конкурс. Конкурсът може да даде една представа какви са генералните тенденции при авторите, които дръзват да пишат и предлагат. Аз мисля, че конкурсът “Развитие” няма нищо общо с литературните разправии. В една от тези разправии и аз, и Бойко Пенчев неволно сме намесени, но там става дума и за съвсем други неща. Младите бяха един предтекст в друг разговор. Там става въпрос до каква степен литературата или литературната периодика трябва да бъде въвлечена в актуалния живот, да бъде политически по-радикална или по-академична, а пък младите се използват като един предтекст за промяна на проблематиката. С една дума, трябва да можем да четем този тип конфликти и колизии през една по-широка призма и да не мислим, че те са позор за литературния живот или, че трябва да доведат до спиране на това, което наричам литературни институции, към които причислявам конкурса за роман “Развитие”, който вече е извоювал своето място. Ако има финансови причини, те трябва ясно да се кажат и да се знае защо прекратява временно, но ако няма такива, аз не виждам причина да има стъписване назад с оглед на какво, кой ще го оцени, кой ще реагира, кой ще извлече поука или полза от това, според мен едва ли ще има такъв ефект. Когато един конкурс прекъсне, той изчезва от погледа и пишещите се дръпват, ориентират се към нови места и институцията се дезориентира. Това е моето мнение, ни най-малко не съм травмиран от репликите между талантливи и нарцистични персони, които имат право да говорят както искат. 
Александров: Не става въпрос за пари, защото парите, които струва конкурсът, са наистина много малки в сравнение с нашите обороти. Аз не познавам литературната история и научавам сега от вас, че са се случвали такива неща. За мен беше потрес, защото все пак социализмът, в който аз съм живял, тези неща бяха недопустими. Но тук сега вече в целия този свободен период на страната за първи път срещнах такива лоши думи. Това е може би дори мое лично преживяване. Божана пише с много чувство и страдание, че едва ли не става някакъв търг, подиграват се на писателите. Аз искам да протестирам, да кажа – моля, недейте. Нали писателите са сред лидерите на нацията, защо правите така? Младежите, когато прочетат, не могат да разберат защо такива хора могат да разменят такива думи. Много неприятно ми стана. Това отлагане е протест, аз протестирам, не искам младите хора да четат тези неща.
Проф. Валери Стефанов: Първо една благодарност към г-н Александров за тези двадесет години, в които той стои зад конкурса “Развитие”. Аз също няколко години съм бил член на журито и знам с каква отговорност работи и резултатите от тази работа са налице. Конкурс “Развитие” наистина стана една от институциите в съвременния ни културен живот при положение, че номенклатурните институции деградираха през тези години и това е съвсем естествено да се появят точно такива институции. За втората тема - за полемиките, за езика на полемиките, за писателските страсти – това, че така се е говорело и преди сто години, и че така са се мразили хората преди петдесет години мен никак не ме утешава и не амнистира днешното говорене. Днешното говорене между писателите премина някакви нормални граници на взаимност, дори на себеуважение. Можеш да ненавиждаш другия, но когато започнеш да не уважаваш и самия себе си и собствения си език, това наистина е един предел, това наистина е един обществен потрес от една общност, която се очаква да мисли и говори различно, и не да възпитава по елементарен начин, напротив да провокира, но да го прави по един добър, интелигентен начин. В този смисъл съм склонен да разбера и разочарованието на г-н Александров, защото той инвестира не само пари, но и един ангажимент, опитва се да инвестира във вкус и в стил. Тогава когато инвестираш във вкус и стил и ти отговарят с безвкусици и безстилие, вероятно това е емоцията, която можеш да си прецениш и да реагираш. Не смятам, че разговорът е толкова еднозначен по отношение на това да обръщаме ли, да не обръщаме ли внимание на начина, по който едни писатели говорят помежду си и на начина, по който те се мразят. За формата на конкурса проф. Знеполски е прав – двадесет години са много и ако спре този конкурс и се опита след 3-4-5 години да тръгне отново вече ще е различно, той ще изгуби инерцията, а донякъде и авторитета си. Двадесет години са много и знаем, че за тези почти тридесет години се направиха много конкурси и повечето от тях “пламнаха” и “изгоряха”. Това е конкурс, който не е изгорял и ако го оставим да изгори в рамките на една емоция, мисля, че няма да е добре. Разбира се, общественият съвет ще предложи, а г-н Александров ще реши какво ще се случи с този конкурс. Смятам, че конкурсът “Развитие” е и форум на младите и талантливи хора, които да намерят своята първа професионална оценка и своето признание като творци. Така че, г-н Александров, и на мен ми е трудно да се позиционирам в тази сложна среда и в личната ми емоция, която аз намирам за справедлива, но това е действителността, принципа на реалността и трябва да й се подчиним.
Петър Чухов: Тук съм като лауреат на един от конкурсите и искам да благодаря на г-н Александров специално и на всички от екипа на конкурса. По въпроса за това какво да се случва с конкурсите аз се солидаризирам с мнението на колегите, които говориха досега, че не е добре да се спира нито този конкурс, нито беше добре да се спре конкурсът “Иван Николов” на Жанет. Защото сме с едно усещане малко като в казармата – заради това, че един се е напил, всички ще тичат. Аз съм говорил с много млади автори, които издадоха книга тази година и очакваха с трепет конкурса “Иван Николов”, а крайна сметка бяха отрязани, защото нямат възможност да се състезават. А това според мен не е добре, защото създава също нови вражди. Много хора се настройват срещу Георги Господинов и Милен Русков, че едва ли не пак заради тях не могат да участват в конкурси. Това са неща, които съм чувал в разговор. И смятам, че тази позиция на моркова и тоягата – ето, вие пишещите не слушате, и то не всички, а само някои, сега ще ви накажем, ще ви вземем моркова, на мен ми се струва, че не е съвсем добре преценена. Струва ми се, че е добре конкурсите да продължат. Разбира се, би могло да се направи както имаше специална награда за млад автор. Може би е добре да се помисли по друг начин да се изрази недоволство, а не по този, който стои като властова реакция, който лично за мен не е добре.
Г-н Александров: Дори само заканата да направиш нещо, вече изразява недоволство. То може и да не стане, но този, който може да слуша, слуша. Не знам какво ще стане, не е като наказание. Тук въпросът е дали да има младежко участие и младежки награди, но ето професор Знеполски каза, че в Европа няма такава практика, но от друга страна аз мисля, че в момента в света се формира уникална младежка част, каквато не е имало преди. Този свят е абсолютно самостоятелен, почти няма връзка със света на възрастните, преди те да станат като нас. Говоря с такива деца, защото ние много се занимаваме с тях в “Развитие”. Има едно дете, което в момента пише почти като Господинов в началото, ще публикувам във Фейбук нейни текстове, тя е десети клас, просто дете, то едва ли е чело Господинов, а вече пише подобни абстрактни текстове. Това е друг свят.
Димитър Бочев: Не бих желал приказките ми да бъдат разбирани като някаква опозиция спрямо младите. Просто искам да препоръчам едно елементарно разделени на труда, при което бизнесът да бъде бизнесменски, политиката-политическа, литературата-литературна. Конкурсът според мен трябва да бъде отворен за всички нации, за хора дори чужденци, които пишат на български, защото и това деление, което в един момент господстваше в нашата литература на емигрантска и национална, е според мен противолитературно. Моят роман “Синеокият слепец”, който фондация “Развитие” награди е писан в изгнание. Това прави ли го по-малко български? От това, че самият аз съм стар като камък, съвсем не следва, че съм в някакво противодействие на идващото, младото поколение.
Г-н Александров: Аз много искам българи, които живеят в чужбина да пишат и правя всичко възможно да има такава литература, контактувам с тях, каня ги тук, правих изложба на една българка, която живее в Майорка, и сега ще призова българите, които живеят в чужбина да пишат за нас. Вие бяхте първият такъв лауреат и това беше страхотно. Това може да продължи. Ние не сме различни, ние сме едно цяло - българи.
Петър Денчев, лауреат на конкурса от 2007 година: Аз бих искал да се включа в темата за младежки формат, защото аз съм, както се казва, живият пример, че реално в този конкурс участват млади хора, защото аз го спечелих на 21 години. На мен ми се струва, че формирането на специално условие за младежки роман ще форматира по неподходящ начин нещата, защото конкурсът функционираше по изключително интересен начин особено защото награждаваше различни като стил и жанр романи. Що се отнася до така наречените конфликти, които аз признавам, че не успях да проследя съвсем в дълбочина през цялото време, мисля, че много странно и неподходящо междуличностни конфликти да се превръщат в общностни. Защото тези конфликти не засягат нито един генерален и същестен проблем в т.нар.литературен живот, те засягат личната етика на един-двама или повече души. Съществените проблеми мисля, че се съдържат в доста по-големи теми и това много повече прилича на кухненски клевети, отколкото на реални литературни спорове. Не бих коментирал дори езика, на който те се водят, тъй като аз имам още едно професионално поле за изява, театъра, и съм бил свидетел на много по-тежки случки във взаимоотношения между творци, особено пък такива, които трябва да работят в екип. Нека да оставим лошия вкус някъде другаде. 
Захари Карабашлиев: Здравейте, добър вечер! Благодаря за поканата, г-н Александров. Да приключа с темата за тези припирни – дълбоко съм несъгласен с думата литературни, защото те не са. Съгласен съм с проф.Знеполски всеки, който се е ровел е архивите и погледне репликите между Захари Стоянов, Пенчо Славейков и Иван Вазов, ако те са имали Фейсбук, е щяло да бъде страшно. Хайде да приключим с тези теми. Събрали сме се тук, не може да говорим за пиянския фейсбук на някакъв мизантроп, който в 5 часа сутринта го е писал. Другият пък хванал да изтрива, да изличи нещата. Това са несериозни неща, това са глупости. Просто се чудя как може да сме седнали тук, дайте да говорим за нещо друго по-важно, а именно – пари. Току що обявихте намерението си да последвате, според мен разумния жест на Божана, но да не бъркаме отново тези литературни жестове и да не ги правим нещо повече от това. Жестът на Божана е достатъчно голям, но не би трябвало да влачи след себе си други жестове. Аз мисля дори обратното, че би трябвало, и съм съгласен с Петър Чухов, че би трябвало дори да удвоим наградата. Тя трябва да бъде ужасно голяма. Тя трябва да бъде повод за сериозна работа. Защото това, което идва като ръкописи, уверявам всеки един от вас, Манол знае много добре, не искам да правя обобщения, но нивото не е добре. Нека си го кажем – нивото на писане не е добро. Имаме нужда да работим за нещо по-добро. Когато дойде един ръкопис в издателство, отнема година и половина, за да заприлича на книга. В западните издателства е между две и три години. Една награда за добър редактор е изключително важна награда, която би трябвало да се случи. Преди да окуражаваме писането, хайде да окуражим четенето. В момента водя клас по креативно писане, който прекръстих на креативно четене, творческо четене имаме нужда да преподаваме ние. Да четеш в дълбочина, да видиш какво е това структура, образи, да видиш в далечина. Защо ще закриваме конкурси? Напротив, трябва да ги правим по-големи, по-сериозни, по-енергични. Чудесна идея за младите, но единствен критерий и за мен е художествената стойност на едно произведение. Това, което се е случило на времето между Захари Стоянов и Иван Вазов, тези писма, които са си разменили, никой не го помни. Кой ще се занимава да рови в старите списания? Ние оставаме с великото наследство на тези хора. 
Г-н Александров: Тук за първи път много сериозен редактор работи с романите, които издаваме. Никога толкова сериозно не сме работили и самите автори казват, че това е било много полезно за тях.
Водещ: Искам да благодаря на Захари Карабашлиев, че въвде темата за редактора, това издание конкурсът случа на такъв – Елка Димитрова, която е сред нас, свърши страхотна работа, за което й благодарим.
Бойко Пенчев, член на журито в последното издание на конкурса “Развитие”: На мен също не ми се иска да говоря за скандалите в литературата, тъй като съм пряко въвлечена страна в тях. Все пак обаче трябва да си кажем истината. Истината е, че върху днешната българска литература беше сложено едно много тежко клеймо, а именно тиражираното от медиите изявление, че всичко е лъжа и измама, стойностите са фалшиви, а чисто и просто върху литературата беше насложена една мрежа от клишета, взаимствана от езика на политиката – мафия, приватизатори, задкулисие, олигархия. Аз няма да коментирам тези твърдения, но така или иначе ми се струва, че при така създалото се общо усещане, че всичко е фалшиво и лъжа и измама, когато хората като Божана Апостолова или г-н Александров се оттеглят от инициативите, които са спонсорирали, това оставя усещането, че май наистина е така, че май наистина трябва да се поизчака, да се види какво ще се случи оттук нататък. В този смисъл аз приемам може би силните думи на проф Знеполски, че това е малко като дезертиране. И всъщност е хубаво, че сме се събрали тук и г-н Александров може да вземе отношение, но едно от най-несправедливите неща, които бяха казана в този скандал, беше, че там някъде има такава групировка, която е приватизирала обществен ресурс. Тоест – чел съм някакви такива анонимни писаници, които казват: „Аз не искам с моите данъци Георги Господинов да си живее живота“. Сега, тук е мястото да кажем, че в българската литература в момента основният ресурс идва от частни ръце. От издателите, от спонсорите, държавата играе малко периферна роля и ми се струва, че поне тази лъжа е хубаво да бъде разоблчена.
Що се отнася до бъдещето на конкурса „Развитие“ - 20 години са много време за българската литература. Голяма продължителност. На всяка цена трябва да го запазим. Трябва да се продължи. Аз се присъединявам към мненията. Повечето колеги и познати казват, че не бива рязко да сменяме формулата. Всъщност, през цялото си съществуване конкурса на преден план е било откривателството. Това е конкурс за ръкопис. Никога не трябва да го забаравяме. В някакъв смисъл конкурс „Развитие“ стои преди издателствата. Между пипещите и евентуалното въплъщаване в книга на техния труд. Винаги младите са били на преден план. Естествено е, че един утвърден писател може би няма да даде въобще ръкопис в конкурса. Едва ли Милен Русков ще си прати ръкописа на журито в „Развитие“ да го оценява. Или пък Захари Карабашлиев. По-скоро млади автори, по-скоро автори, които търсят признание и които са се сблъсквали с рутината на издателите. Извинявал се на Манол Пейков. Така че това, което аз си представям е, нека не го затваряме в чисто възрастова граница – младите. Тук г-н Александров каза – младите са други – до 25 години. Аз се съмнявам, те наистина са други, но съмнявам се, че точно роман е точно техният жанр на тези млади. Те може би правят много интересни неща в някакви други форми. Романът си е изкуство на буржоазните, поодъртели вече писатели. Та ми се струва, че да бъде, да кажем, за дебютен роман, но да не се фиксира върху някаква такава възрастово, а от там и социална ниша, която ще стане като позитивна дискриминация. Като гето на младите. Това е, което мисля.
Георги Ангелов: Георги Ангелов не пише и не издава, но ако се вслушате в съвета на Захари и направите непропорционално висока награда – ще пропиша. Обещавам. Ето това е един добър стимул.
По отношение на споровете - вие неизбежно зададохте това като тема. Напълно съм съгласен със Захари пък и с останалите. Не може едно паралитературно решение да повлияе на решението за спирането на един литературен конкурс. За мен това е абсурдно, а специално ако погледнем и спора между Милен и Георги той, нека си кажем истината, той е много повече оперетен, отколкото съществен спор и него няма да го коментирам. Що се отнася до другия спор около „Литературен вестник“ - той е по-сериозен и по-интересен. Защото той е в плоскостта на етиката и на естетиката и в този спор като че ли, макар че той се изроди също и стана грозен в множеството от публикации като език и като тези, но като че ли в този спор може нещо да се пръкне. Аз следя с голям интерес една от групите, която се образува в следствие на спора - т.нар група за неосексуална поезия и там открих някои много интересни явления, имам предвид като автори. Така че не знам – този спор за мен е по-по..., той не е конструктивен със сигурност, той е деструктивен, имайки предвид това, до което води, но е по-интересен като литературно явление. Но – дотук за споровете. Макар че Божана взе своето решение точно във връзка с точно този втория спор, до колкото съм запознат, разбира се. Дотук със това. При всички положения спирането на конкурса, тук се солидиразирам с всичко останали колеги – би било голяма грешка след тази история и този авторитет, който конкурсът има и е набран. И в крайна сметка наистина няма защо да, вие няма да накажете нито Георги, нито Милен, а вие ще накажете някой бъдещ лауреат, някой бъдещ писател. Него ще накажете, не виждам каква е логиката. Няма логика. Що се отнася до това разделение, до този опит да насочите конкурса към не знам, както вие наричате – младежка литература... 
Г-н Александров: Това е ранната младост. Това е до 30 години. 
Георги Ангелов: В момента, в който кажете това нещо, веднага тук ми светва с червени букви – народна младеж. Разбирате ли?
Г-н Александров: Ама тая младеж не е като оная.
Георги Ангелов: Недейте да бъдете толкова уверен. Тези хора аз ги познавам, познавам много млади хора, които са в тинейджърска възраст. Чел съм техни текстове, някои от тях, между другото ще ви кажа, за мое голямо разочарование, когато навършват 18-19-20 години – спират да пишат. Искам да ви кажа, че тези хора не са... Те не живеят в някакъв съвсем различен свят. Не, това е нашият свят, само че ние сме го забравили. Това е нашият свят, повярвайте ми. Той не е чак толкова по-различен и толкова по-абсурден. Вие самият казахте някакво момиче, което пише като Георги Господинов. Това е много интересно и има една голяма уловка в тази ваша фраза.
Александров: Аз ще публикувам, ще публикувам, за да видите.
Георги Ангелов: Разбира се, за това не споря. Но да насочите конкурса и да го стесните само в една подобна област, според мен не би било добре и би навредило единствено и само тук. Мнозина от вече говорещите споменаха, че има хора, които пишат добре и хора, които не пишат толкова добре. Няма значение възраст, пол, раса, вече говорим и за сексуалност и дали са вегани или ядат месо, това няма никакво значени, нали? Просто пишат или не пишат. Точка. Това е. И аз мисля, че критериите по които оценяваме или оценяват – това са литературни критерии. А не са критерии, които да стоят върху нещо друго. Що се отнася до вашите лични намерения в този конкурс, разбира се, ние сме последните хора, които биха могли да се бъркат във вашите решения. Но вие искате нашето мнение. Ние ви го даваме. Затова си позволявам тези думи.
Г-н Александров: Да. Много ценно беше вашето мнение, ще взема всичко това предвид и както пише и в това – в края на краищата ще говорим с журито – може би да привлечем някой от вас, за да изясним нещата. Изобщо какво да правим. Както се казва – в казармата всяка заповед е предпоследна. И в бизнеса е така. Всяко решение е предпоследно. Но в края на краищата, това е малко шега, все пак трябва да стигнем до истината. Тука се казаха точно тези думи, че конкурсът е ценен, че хората го чакат, че не трябва да се прави разделение между млади и стари. Това са много ценни неща. Това, че конкурсът го чакат направо ме трогна. Защото някак си аз не мисля по този начин. Т.е моята работа е, не че някой чака, а че аз го правя. И сега изведнъж го няма – хората го чакат и го няма. Това не е добре. Това не е добре, защото разочароваме много човешки същества да чакат нещо, което е било и няма да бъде поради някакви странични причини. Но пак казвам в журито – ще говорим, ще обсъждаме, включително ще имаме предвид всичко и тогава ще решиме какво да правим по-нататък. Но благодаря за мненията. Беше много, много ценно това, което се каза.
Ина Вълчанова: За мен като че ли остана да кажа последната дума, което от друга страна не е толкова трудно, тъй като аз изслушах всички. Имах този шанс и съм много близо до общото мнение, което се оформя. Писателите са хора. Те са различни хора. Някои са симпатични по характер, други – не. И те могат да се скарат като всички други хора. Нас някак си са ни възпитавали в един пиетет, който идва от Възраждането и е много хубав. Писател – това е почти светец. Аз до сега не смея да се представя като писателка. Аз казвам – да, пиша някакви текстове, но всъщност писателите са хора и са различни хора. Някои прописват млади, някои прописват стари. Аз лично прописах на много напреднала възраст. Никога не съм имала намерение да пиша и не знам какво ми стана. Това не може да бъде разделителна черта. Същото мога да кажа за младите хора. Имам доста контакти. Младите хора са много различни. Достатъчно е човек да види дрескодовете, за да разбере, че там има различни племена и просто не може да се говори за младите хора като едно цяло. И така, тука естествено не сме много млади, така че преобладава мнение, че младите хора не бива да имат привилегии, но аз наиситна си мисля, че белетристиката и особено романа някак си изисква натрупан опит и наблюдение над света и така поетите пишат млади, романистите пишат стари. Разбира се, че има изключения и за да не приповтарям тука много неща ми харесаха, които чух, но просто искам да ви кажа – ето вижте, какво пише тука – 20 години литературен конкурс „Развитие“. Такива неща трудно и рядко просъществуват в България и много хора чакат този конкурс и много хора разчитат на него. И няма да е честно спрямо тях.
Александров: Това го разбрах, благодаря ви. Това е много важно съображение.
Петър Денчев: Само искам да допълня нещо относно младите. Понеже аз много дълго време вече съм млад и поради това. Не, това е съвсем наистина, как да кажа, лично наблюдение. Младостта за съжаление понякога лошо дамгосва едни хора. Защото аз много дълго бях неприлично млад, после ужасно млад и сега накрая, малко приближавайки 30-те години и навършвайки ги – станах просто млад. Бих казал, че реверанс към младите в повечето случаи аз лично го казвам като млад човек – не бива да има, защото те трябва да отвоюват пространството за себе си. Този конкурс по някакъв начин вече е отвоювал дълги години своето място, така че трябва да продължи. 
Водещ: Значи, ако съм разбрал правилно – литературно погледнато възрастта не е порок, но не бива да бъде и привилегия. Ако съм ви разбрал вас правилно – литературата е диагноза. 
Манол Пейков: Нещо като заключение. Майка ми това, което го направи, го направи импулсивно. То беше на момента, в който прочете тези статуси. И аз се опитах да й въздействам, между другото. (Коментар от аудиторията - „Спри й фейсбука, моля те!“). Каналите за информация са прекалено много и някой й го преразказва, ако тя си изтрие профила. Не помага. Но вие имате възможност да размислите. Просто размислете. Достатъчно говорихме тази вечер. Имахте възможност, имахте дистанцията на времето. Страстите улягат, конкурсите трябва да живеят, трябва да се разширяват.
Г-н Александров: Аз намекнах, използвайки старото казармено правило, че всяка заповед и всяко решение е предпоследно. Аз имах една фундаментална среща с майка ви. Тя изключително много ме впечатли. Ние говорихме не знам колко време. И наистина аз знам – аз съм не по-малко импулсивен, не мислете, че съм онзи хладен човек. Извън бизнеса и нещата аз съм ужасно импулсивен и мразя лошото говорене. Аз съм убеден в американския стил – ти си усмихнат, говориш добрите думи непрекъснато и всичко около тебе е добро. Говориш лоши неща, то става лошо. Просто разберете, това е обикновеното общуване. Но то се пренася и по-нататъка. Защо да творим – достатъчно лошо има в страната. Достатъчно изостанали и бедни, за да добавяме още лошо с думите на нашите интелектуалци. Това е импулсивно, аз знам, че не трябва да се обръща внимание. Но аз взех това решение импулсивно и поттикнато от нея. Защото тя ми оказа много силно влияние тези няколко часа. Ние вероятно никога повече няма да се видим и да разговаряме. Това беше просто един страхотен хепънинг.
Водещ: Все пак Манол каза, че конкурсът е на ръба. Той не е паднал и сигурно ще се вземе някакво решение. Аз ви благодаря и сега правим един много плавен преход към обявяването и представянето на трите книги, които издадохме от 9-тото издание на конкурса. Само една цифра – над 140 ръкописа пристигнаха, проф. Знеполски, доц. Пенчев и Георги Господинов, който отсъства, тъй като е в чужбина, се справиха прекрасно с този огромен обем от ръкописи. И тук сред нас е носителят на голямата награда на 9-тото издание – Ина Вълчанова. Тя държи в ръката си книгата, която издадохме. Ще помоля някой от журито да каже две-три думи за „Остров Крах“, за да може след това тя да ни прочете избран от нея откъс.
Бойко Пенчев: Може би и двамата да кажем. Георги Господинов го няма, той се спаси на друго място. Аз просто мога само да импровизирам, тъй като не бях подготвен да представям книгата сега. Ние нашата работа на жури си я свършихме. Оттук нататък думата имат читателите, критиците. Те ще кажат дали нашата оценка е адекватна. Аз мисля, че тя беше, преди малко казах, че конкурсът „Развитие“ е бил винаги откривателски и в случая с това издание имахме точно това. Ина Вълчанова не е много млада. Това не е първият й роман, но лично за мен нейният ръкопис беше едно откритие. И аз четейки го, си казах – ето един много европейски, човешки роман. Роман, в който няма катаклизми, няма катастрофизъм. Героите са българи, а пък се държат като хора, не като българи. И това е едно огромно достойнство. Роман, който разказва две много лични истории. Истории, в които има мъже и жени – триъгълници и четириъгълници. Така, една сюжетност, много опасна с това да не се изпадне в сантимент, в клише, в баналност. Нещо, с което Ина Вълчанова се е справило прекрасно, искам да ви уверя. Изиково много хомогенен ръкопис, а предполагам и с работата на Елка Димитрова е станало още по-добре. Така че – мисля, че от тук удоволствие ще бъде за публиката, че ще има възможност да прочете този роман.
Проф. Знеполски: Аз нямам какво много да добавя. Ще кажа само, че това е един роман, който е написан на много добър език. Чете се леко, бидейки психологически дълбок и на много пластове. Т.е. лекотата на четенето идва от въвличането и истинността на изказа, а не от елементарност на интригата или на поднасянето на историята. Има един дълбоко преживян екзистенциален момент в романа, който се усеща. Вижда се, че не се съчинителства, а, че се говори от първо лице – от вътре. И то по един полифоничен начин, тъй като се говори от името на два различни персонажа по един вътрешно убеден и въвличащ начин. Това е един роман, който е настрани от една тенденция, която аз никак не харесвам в нашата литература. Един тип битовизъм. Дори кога е написано с авангардна претенция отдолу пробива някакъв битовизъм. Един елегантен европейски роман. Част от действието се развива и в чужбина и се вижда, че българите се държат не само равнопоставено, но и по някой път доминират даже и чуждестранните персонажи. Предричам му добър читателски успех, стига у нас да сработят тези механизми на литературната реклама и лансирането. Едно от големите пречки, за да могат да се утвърдят нови имена и нови ценности, е липсата на тези механизми, които съществуват в другите страни. Убеден съм, че един роман с тези качества в една от големите страни – Германия, Англия или някъде другаде – щеше да има по-голяма популярност и да се чете повече, тъй като има механизми, които подпомагат контакта на читателите с литературната творба. При нас това е една слабост, която изисква много усилия да се преодолее.
[bookmark: _GoBack]Ина Вълчанова: Идва мой ред. Първо да кажа за редакторката на този роман, тъй като не се включи миналия път. Ние туко-що се запознахме с нея – Елка Димитрова, всъщност се запознахме лично. Но иначе си изпращахме редакциите по интернет, пишехме си и т.н. Така че аз още преди да я видя, видях, че това е човек, с когото ще ми е много приятно да общувам. И освен това искам да кажа, че това ми е третата книга. Но на мен ми се струва, че никой така задълбочено, изключвам журито, но така на най-дълбоко ниво, до дума, никой така дълбоко не ме е чел. Което е изключително удоволствие, включително да намеря неща, които не са наред, защото това е от помощ. Но просто за мен това беше първи контакт с редактор. И, да, редкатор е ужасно важно нещо. Самата аз съм работила главно като редактор – вярвам в тази професия и тя липсва на голяма част от българските издателства. Не на всички, но липсата се чувства. И така – какво друго да кажа освен, че много благодаря за добрите думи. Че освен реклама има и един друг момент при разпространието на книгите, което е самото разпространение. Аз не мога да разбера как точно се случва. Защо едни книги ги има по книжарниците, а други ги няма, кой определя колко бройки и т.н. И на мен ми се струва, че там много, много се късат нещата – при достигнаето на българската литература до читателите. На мен от опит ми се струва, че там се къса. Даже няма толково голямо значение рекламата когато книгата ти я има в книжарницата. Човек отива, гледа, отгръща. Аз така правя. Ако говоря за истински проблеми, а не кой с кого се е скарал, според мене един истински проблем е, че нещо се къса с разпространението, а другият е точно липсата на йерархия, защото критиката е крайно недостатъчна и в този смисъл пак да кажа, че литературните конкурси, които не са много, а напротив са много малко и във всички европейски страни са много повече, изграждат някаква такава йерархия.
